Illum, il-Kummissjoni Ewropea qed tirrapporta dwar il-progress li sar biex tinkiseb reċiproċità sħiħa tal-viża mal-Kanada u l-Istati Uniti, billi tevalwa l-iżviluppi li saru tul l-aħħar ħames xhur. Mill-aħħar rapport 'l hawn, wara kuntatti li saru fil-livell politiku u dak tekniku, l-UE u l-Kanada qablu fuq skeda ta' żmien ċara biex jaslu għal reċiproċità sħiħa tal-eżenzjoni mir-rekwiżit ta' viża. Madankollu, ma kienx hemm indikazzjonijiet kumparabbli ta' progress mal-Istati Uniti, minkejja sforzi sostnuti. Il-Kummissarju għall-Migrazzjoni, l-Affarijiet Interni u ċ-Ċittadinanza, Dimitris Avramopoulos, qal: “Li niggarantixxu reċiproċità sħiħa tal-eżenzjoni mir-rekwiżit ta' viża mal-Kanada u l-Istati Uniti għadha prijorità għall-UE. Huwa għalhekk li nilqa' l-impenn u d-deċiżjoni min-naħa tal-awtoritajiet Kanadiżi li jiżguraw ir-reċiproċità sħiħa tal-viża għaċ-ċittadini kollha tal-UE sal-1 ta' Diċembru 2017. Dan il-progress juri li l-kuntatti u n-negozjati diplomatiċi tagħna wasslu għal riżultati importanti. Bl-istess mod, se nkomplu nagħtu prijorità lil din il-kwistjoni fl-aġenda mal-amministrazzjoni l-ġdida tal-Istati Uniti, u se nkomplu ntennu l-importanza li niksbu reċiproċità sħiħa tal-viża għaċ-ċittadini tal-UE kollha mal-Istati Uniti wkoll.” Ir-rendikont tal-lum ikompli fuq il-Komunikazzjonijiet adottati f'April u Lulju, li fihom il-Kummissjoni nnutat li r-reċipiroċità sħiħa tal-eżenzjoni mir-rekwiżit ta' viża mal-Kanada u l-Istati Uniti kienet għadha ma nkisbitx għaċ-ċittadini ta' xi Stati Membri tal-UE u ħabbret li se tagħmel rapport dwar il-progress ulterjuri li jkun sar fid-diskussjonijiet qabel tmiem is-sena. Il-Kanada Wara sforzi intensivi u kkoordinati, u interazzjoni kontinwa bejn l-UE u l-Kanada qabel is-16-il Summit UE-Kanada fit-30 ta' Ottubru 2016 fi Brussell, il-Kanada tat skeda ta' żmien ċara biex tinkiseb eżenzjoni reċiproka sħiħa mir-rekwiżit ta' viża għaċ-ċittadini kollha tal-UE. Il-Kummissjoni se tkompli taħdem biex tiżgura li l-eżenzjoni sħiħa mir-rekwiżit ta' viża – li diġà tapplika għall-Istati Membri tal-UE l-oħrajn kollha – titqiegħed fis-seħħ mill-Kanada għall-vjaġġaturi Bulgari u Rumeni kollha sa tmiem l-2017, kif ikkonfermat fid-Dikjarazzjoni Konġunta tas-Summit UE-Kanada. L-Istati Uniti Minkejja li l-kuntatti politiċi u tekniċi ġew intensifikati, ma kienx hemm indikazzjonijiet ta' progress lejn it-tneħħija tal-viżi mal-Istati Uniti li jista' jitqabbel mal-progress li sar mal-Kanada. Il-Kummissjoni se tintensifika l-isforzi tagħha mingħajr dewmien għar-reċiproċità sħiħa għall-eżenzjoni mir-rekwiżit ta' viża f'koordinazzjoni mal-ħames Stati Membri kkonċernati (il-Bulgarija, il-Kroazja, Ċipru, il-Polonja u r-Rumanija), ladarba l-amministrazzjoni l-ġdida tal-Istati Uniti tieħu postha. Il-laqgħa ministerjali u tal-uffiċjali għolja dwar il-Ġustizzja u Affarijiet Interni bejn l-Unjoni Ewropea u l-Istati Uniti li jmiss hija mistennija li ssir fl-ewwel nofs tal-2017, u se tkun l-okkażjoni li jmiss biex ikun hemm diskussjoni mal-amministrazzjoni l-ġdida dwar kif jista' tinsab triq biex jinkiseb dan l-għan. Il-Passi li Jmiss Il-Kummissjoni se tkompli taħdem mal-Parlament Ewropew u mal-Kunsill biex tiżgura li l-Unjoni Ewropea titkellem b'leħen wieħed dwar din il-kwistjoni importanti. Il-Kummissjoni se tirrapporta dwar il-progress li jkun sar qabel tmiem Ġunju 2017. Sfond Prinċipju fundamentali tal-politika dwar il-viżi tal-UE hija li jkun żgurat li pajjiżi li huma eżentati mir-rekwiżit ta' viża jagħtu eżenzjoni mir-rekwiżit ta' viża reċiproka liċ-ċittadini tal-Istati Membri tal-UE kollha. Biex dan jiġi appoġġat, twaqqaf mekkaniżmu ta' reċiproċità tal-viża. Fil-qafas tal-mekkaniżmu ta' reċiproċità, li jeħtieġ li l-Kummissjoni tqis il-konsegwenzi tas-sospensjoni tal-eżenzjoni mir-rekwiżit ta' viża għar-relazzjonijiet esterni tal-UE u l-Istati Membri tagħha, il-Kummissjoni diġà adottat tliet rapporti li jivvalutaw is-sitwazzjoni: fl-10 ta' Ottubru 2014, fit-22 ta' April 2015 u fil-5 ta' Novembru 2015, kif ukoll żewġ Komunikazzjonijiet f'April u Lulju 2016. Fil-Komunikazzjoni tat-12 ta' April, il-Kummissjoni, b'mod partikolari, ivvalutat fid-dettal il-konsegwenzi u l-impatti ta' sospensjoni tal-eżenzjoni mir-rekwiżit ta' viża għaċ-ċittadini tal-Kanada u l-Istati Uniti u kkonkludiet li s-sospensjoni tal-eżenzjoni mir-rekwiżit ta' viża, minbarra l-impatt negattiv li jkollha fuq iċ-ċittadini tal-UE u d-diffikultajiet biex din tiġi implimentata, ikollha wkoll impatti negattivi sinifikanti f'firxa wiesgħa ta' oqsma ta' politika, notevolment ir-relazzjonijiet esterni, il-kummerċ, it-turiżmu, u l-ekonomija tal-UE. F'April, il-Kummissjoni kienet stiednet lill-Parlament Ewropew u lill-Kunsill biex jieħdu pożizzjoni dwar liema triq hija l-aħjar li ttieħed sat-12 ta' Lulju 2016. Il-Kunsill ma esprimiex pożizzjoni dwar il-kwistjoni. Il-Parlament Ewropew iddibatta l-kwistjoni fil-Plenarja l-ġimgħa l-oħra. Sar ukoll dibattitu fil-Kumitat għal-Libertajiet Ċivili, il-Ġustizzja u l-Intern (LIBE) tal-Parlament Ewropew fit-12 ta' Ottubru. Ir-Renju Unit u l-Irlanda ma jiħdux sehem fl-iżvilupp tal-politika komuni dwar il-viżi u ma jkunux marbutin minn sospensjoni tal-eżenzjoni mir-rekwiżit ta' viża. Għal iktar informazzjoni Mistoqsijiet frekwenti Il-mekkaniżmu ta' reċiproċità tal-viża tal-UE Komunikazzjoni adottata fil-21 ta' Diċembru 2016 – Stat attwali u t-triq 'il quddiem possibbli fir-rigward tas-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika tal-viża (Segwitu għall-Komunikazzjoni tat-12 ta' April) Stqarrija għall-istampa Kanadiża dwar il-permess li ċittadini Rumeni u Bulgari jivvjaġġaw lejn il-Kanada mingħajr il-bżonn ta' Viża fl-1 ta' Diċembru 2017 Komunikazzjoni adottata fit-13 ta' Lulju 2016 Komunikazzjoni tat-12 ta' April – Is-sitwazzjoni attwali u t-triq 'il quddiem fir-rigward tas-sitwazzjoni ta' nuqqas ta' reċiproċità 5 ta' Novembru 2015 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi 22 ta' April 2015 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi 10 ta' Ottubru 2014 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi Regolament tal-Kunsill li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa (Ir-Regolament tal-Kunsill (KE) Nru 539/2001) Regolament li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa(Ir-Regolament tal-Kunsill (KE) Nru 1289/2013)